અમદાવાદઃ શહેરના જુદા જુદા વિસ્તારમાં તસ્કરોએ તરખાટ મચાવી આશરે રૂ.૧૦ લાખની કિંમતની માલમતાની ચોરી કરતાં પોલીસે આ અંગે ગુના દાખલ કરી તપાસ હાથ ધરી છે. મકરબા વિસ્તારમાં હૈદરી ફલેટની બાજુમાં આવેલ અલ અસબાબ પાર્કના એક મકાનનાં દરવાજાનાં તાળાં તોડી તસ્કરોએ મકાનમાં ઘૂસી સોના ચાંદીના ઘરેણાં, મોબાઇલ ફોન અને રોકડ રકમ મળી આશરે રૂ.બે લાખની મતાની ચોરી કરી હતી. જ્યારે કુબેરનગરમાં આવેલ જી વોર્ડના એક મકાનનાં તાળાં તોડી તસ્કરોએ રૂ.પોણા લાખની કિંમતનાં સોનાનાં ઘરેણાંની ચોરી કરી હતી. આ ઉપરાંત ઓઢવમાં રિંગરોડ પર તક્ષશીલા મોલ સામે આવેલ અમરનાથ વિલાના એક મકાનને તસ્કરોએ ટાર્ગેટ બનાવી મકાનના દરવાજાના નકૂચા તોડી રોકડ રકમ અને ચાંદીની ચીજ વસ્તુઓ મળી આશરે રૂ. સાત લાખની મતાની ચોરી કરતાં પોલીસે આ અંગે આગળની કાર્યવાહી હાથ ધરી છે.